
Betegtájékoztató: Információk a felhasználó számára
Neomagnol 1000 mg tabletta

klorogén-szeszkvihidrát

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét.
Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Neomagnol 1000 mg tabletta és milyen esetekben alkalmazható?

2. Tudnivalók a Neomagnol 1000 mg tabletta alkalmazása előtt

3.
Hogyan kell alkalmazni a Neomagnol 1000 mg tablettát?

4.
Lehetséges mellékhatások

5.
Hogyan kell a Neomagnol 1000 mg tablettát tárolni?

6.
A csomagolás tartalma és egyéb információk

1. Milyen típusú gyógyszer a Neomagnol 1000 mg tabletta és milyen esetekben alkalmazható?
A Neomagnol 1000 mg tabletta – vízben feloldva – higiénés kézfertőtlenítés, fogászati gyökérkezelés, kis felületű sebek, gyümölcs, mosható textíliák, rozsdamentes fémtárgyak, gumi és műanyag tárgyak, orvosi kézi-eszközök, evőeszközök, konyhaedények, mosható bútorok, berendezési tárgyak, fésűk, kefék, borotválkozási eszközök, gumi és műanyag gyermekjátékok, WC-kagylók, mosdókagylók, kádak, váladékgyűjtő edények és ivóvíz fertőtlenítésére szolgál.

2. Tudnivalók a Neomagnol 1000 mg tabletta alkalmazása előtt

Ne alkalmazza a Neomagnol 1000 mg tablettát:
-
ha allergiás a klorogén-szeszkvihidrátra vagy a gyógyszer (6. pontban felsorolt) egyéb összetevőjére.
-
A Neomagnol 1000 mg tablettát tilos szájon át bevenni!
Figyelmeztetések és óvintézkedések
A Neomagnol 1000 mg tabletta alkalmazása előtt beszéljen kezelőorvosával vagy gyógyszerészével.
Kizárólag külsőleges alkalmazásra!
A tablettát tilos bevenni, mert mérgezést okoz.
Csak frissen készített oldatot szabad alkalmazni.
Egyéb gyógyszerek és a Neomagnol 1000 mg tabletta
Erre vonatkozóan adat nem áll rendelkezésre.

Terhesség és szoptatás

A Neomagnol 1000 mg tabletta külsőleg biztonságosan alkalmazható a terhesség és a szoptatás során.
Rákkeltő tulajdonságára vonatkozóan humán adat nem áll rendelkezésre.

A készítmény hatásai a gépjárművezetéshez és a gépek kezeléséhez szükséges képességekre

A készítmény nem befolyásolja a gépjárművezetéshez és a gépek kezeléséhez szükséges képességeket.

3. Hogyan kell alkalmazni a Neomagnol 1000 mg tablettát?

Higiénés kézfertőtlenítésre: 1-2 tablettát 1 liter vízben feloldani, a szennyezett kezet először ebben kell 1-3 percig áztatni, majd szappannal kézmosást végezni.

Evőeszközök, ivóedényzet, konyhaedényzet fertőtlenítésére: 10 tablettát 1 liter vízben feloldani, a fertőtlenítendő eszközöket 1-2 óráig áztatni, utána tiszta vízben öblíteni.

Fertőző betegek mosható textíliái (fehérnemű, ágynemű) fertőtlenítésére: 10 vagy 20 tablettát 1 liter vízben feloldani, ebben az oldatban 2 órán át kell a ruhát áztatni, majd alaposan kiöblíteni. Az oldat a fehérneműben foltot nem hagy és azt nem rongálja.

Gumi és műanyag tárgyak, fésű, kefe, borotválkozási eszközök, gumi és műanyag gyermekjátékok fertőtlenítésére: 20 tablettát 1 liter vízben feloldani és a tárgyakat 1-2 óráig áztatni. Fodrászüzletben használatos eszközök tisztántartására és fertőtlenítésére készített oldat naponkénti cseréje szükséges.

WC-kagylók, mosdókagylók, kádak, váladék gyűjtőedényzet fertőtlenítésére: 50 tablettát 1 liter vízben oldani. Az oldatot 1-2 órán át nem szabad a tárgyakról leöblíteni.

Ivóvíz fertőtlenítésére: 10 literenként 2 tablettát kell feloldani a fertőzött vízben, időnként össze kell keverni és legalább 2 óra időtartamig állni hagyni. Ennek eltelte után a víz fogyasztható.
Gyümölcs fertőtlenítésére: 2 tablettát 10 liter vízben feloldani, a gyümölcsöt 1/2-1 órán keresztül ebben kell áztatni. Tiszta vizes leöblítés után a gyümölcs fogyasztható.
Mi történik, ha véletlenül lenyeli a tablettát?
A lenyelt tablettából a gyomorsósav hatására klórgáz keletkezik, amely mérgezést okoz.
Nagy adag bevétele gégeduzzanatot, tüdőödémát és ritkán a keringés összeomlását is okozhatja.

Lenyelését követően a tápcsatornában általában jelentős maró hatás érvényesül, melyet szűkület kialakulása követhet. Gyakori a hányás a hipoklorit lenyelését vagy klóramin vagy klórgáz belégzését követően. Nagy mennyiség lenyelése estén vérhányás előfordulhat.

Nagy mennyiségű tabletta lenyelése vagy belégzése életveszélyes is lehet, ezért azonnal forduljon orvoshoz.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A Neomagnol 1000 mg tabletta alkalmazásakor a klóramin, klór és nátrium-hipoklorit okozhatnak panaszokat. A klóramin az alábbi reakciókat válthatja ki.
Szembetegségek és szemészeti tünetek:
· szemirritációt, könnyezést,
· szemhéjduzzanatot,
· tünetmentes szaruhártya-duzzanatot,
· a szaruhártya kimaródását okozhatja.
Mind bőrirritáció, mind allergiás reakció előfordulhat.
Gyökérkezelés során a nátrium-hipoklorit gyökércsúcson túli beadása a nátrium-hipoklorit szövetoldó képessége miatt szöveti elhaláshoz vezet.

A klóramin és a klórgáz belégzése:

· köhögést,
· fuldoklást és légzési nehézséget,

· nagymértékű belégzése vegyi tüdőgyulladást,
· tüdőödémát és a légzés összeomlását is eredményezheti.
Ha a gázok jelentős tüdőkárosodást okoznak, a beteg aluszékonnyá válhat, de kóma ritkán fordul elő. Klórgáz belégzése esetén légmell előfordult már. A gázok kismértékű belégzése kezelést nem igényel.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Neomagnol 1000 mg tablettát tárolni?

A gyógyszer gyermekektől elzárva tartandó!
Legfeljebb 25 °C-on, száraz helyen tárolandó.

A csomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk 
Mit tartalmaz a Neomagnol 1000 mg tabletta?
· A készítmény hatóanyaga: 1000 mg klorogén-szeszkvihidrátot tartalmaz tablettánként.

· Egyéb összetevők: vízmentes kolloid szilícium-dioxid, karmellóz-nátrium, burgonyakeményítő.

Milyen a Neomagnol 1000 mg tabletta külleme és mit tartalmaz a csomagolás?
Küllem: fehér vagy csaknem fehér, lapos, kerek, klórszagú, metszett élű tabletta, amely egyik oldalán mélynyomású „+” jelzéssel van ellátva.
10 db tabletta fehér PVC dugóval lezárt, mozgáscsillapító vattával ellátott, színtelen, áttetsző üvegben. Egy üveg dobozban.

150 db tabletta átlátszó PE záróbetéttel és fekete PP csavarmenetes kupakkal lezárt, mozgáscsillapító vattával ellátott, sárga PE tartályban.

A forgalomba hozatali engedély jogosultja és a gyártó
PARMA PRODUKT Gyógyszergyártó Kft.

1145 Budapest, 

Uzsoki u. 36/a.

